ทิสโก้ลุยจีนต่อส่งกองทุนใหม่ตั้งเป้ากำไร8%
บลจ.ทิสโก้ ชี้เศรษฐกิจจีนโดดเด่น ส่งกอง &#8220;ไชน่าทริกเกอร์&#8221; ลุยหุ้นจีนต่อ ตั้งเป้าทำกำไร 8%
11 ก.พ. 2556

บลจ.ทิสโก้ ชี้เศรษฐกิจจีนโดดเด่น ส่งกอง “ไชน่าทริกเกอร์” ลุยหุ้นจีนต่อ ตั้งเป้าทำกำไร 8% 
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ ได้เปิดขายกองทุนเปิด ทิสโก้ ไชน่า ทริกเกอร์ 8% # 9 กองทาร์เก็ตฟันด์ลงทุนในหุ้นจีนผ่านกองทุนอีทีเอฟต่างประเทศ ได้แก่ กองทุน Hang Seng HShare Index ETF ที่จดทะเบียนซื้อขายในตลาดหลักทรัพย์ฮ่องกง โดยมีนโยบายการลงทุนในตราสารทุนเพื่อให้ได้รับผลตอบแทนใกล้เคียงกับผลตอบแทนของดัชนี Hang Seng China Enterprise (HSCEI) หรือ HShares 
กองทุนมีอายุโครงการประมาณ 8 เดือน หรือเลิกโครงการก่อนครบกำหนดหากสร้างผลตอบแทนได้ถึง 8% มูลค่าโครงการ 2,000 ล้านบาท เปิดขายครั้งแรกตั้งแต่วันที่ 11–19 ก.พ. 2556 มูลค่าจองซื้อขั้นต่ำ 5,000 บาท
นายสาห์รัช กล่าวว่า แนวโน้มการฟื้นตัวทางเศรษฐกิจของจีนเริ่มมีความชัดเจนมากขึ้น ซึ่งถือเป็นปัจจัยบวกต่อตลาดหุ้นโดยตรง อีกทั้งการไหลเข้าของเม็ดเงินทั่วโลกที่ส่วนใหญ่ไหลเข้ามาลงทุนในเอเชีย ซึ่งนำโดยจีน ยังเป็นแรงสนับสนุนให้ตลาดหุ้นจีนเติบโตขึ้นได้อีก และน่าจะเป็นตลาดที่ให้ผลตอบแทนเป็นอันดับต้นๆ ของโลก อีกทั้งนโยบายกระตุ้นเศรษฐกิจจากรัฐบาลใหม่และการฟื้นตัวของภาคการผลิตและส่งออก ส่งให้ผลดำเนินงานของบริษัทจดทะเบียนในจีนเติบโตสูงขึ้น
“การเข้าลงทุนในตลาดหุ้นจีนขณะนี้ เป็นทางเลือกที่เหมาะสม เนื่องจากราคาหุ้นยังอยู่ในระดับต่ำ” นายสาห์รัช กล่าว